L'Eliana commemora el mig segle dels seus Jocs Esportius
03 de juliol de 2023

El món esportiu local està de celebració, i és que en aquest 2023 els Jocs Esportius Vila de l'Eliana compleixen 50 anys de vida. Aquesta edició, en la qual s'espera una participació pròxima a 2000 persones, se celebrarà del 18 al 30 de juliol al Poliesportiu Municipal amb una combinació de les tradicionals competicions individuals i per equips per a totes les edats en variades disciplines i modalitats com a futbol, tennis, bàsquet, vòlei, pilota valenciana, frontenis, birles o jocs de taula.

La cita esportiva de referència i la més antiga de Camp del Túria i de la província de València, inclourà com en anys anteriors exhibicions de vòlei-platja i masterclass de balls urbans o d'entrenament funcional. La jornada inaugural comptarà amb la desfilada dels clubs esportius de la localitat, amb un espectacle acrobàtic creat per a l'ocasió i amb l'encesa de la flama olímpica de la mà de l'atleta elianera i ex regidora d'Esports, Concha Montaner.

A més, l'Ajuntament ha inclòs en aquesta quinzena actes de divulgació esportiva-cultural amb presentacions de llibres i la tradicional Miniolimpiada d'Atletisme. El plat fort de programació arribarà amb la XXXIX 10K Volta a Peu, un referent en el circuit de carreres populars de la Diputació de València, que se celebrarà dissabte 29.

El període d'inscripció estarà obert fins divendres que ve 14 en el Poliesportiu  o a través del formulari, de dilluns a divendres en horari de 17 a 20 hores i els dissabtes de 10 a 13 hores. El matí de l'últim dia també estaran obertes les inscripcions de 10 a 13 hores. Per a més informació les persones interessades poden contactar a través del telèfon 674 348 834 o del correu electrònic jocsesportiusleliana@gmail.com.

L'edil d'Esports, Vicente Zamora, ha recordat l'esforç especial que ha realitzat l'Ajuntament per a aquesta efemèrides en el qual ha renovat el material esportiu, i ha invertit en arbitratges federatius, en servei mèdic i de seguretat, avituallament líquid durant tots els dies, en millors trofeus i, fins i tot, en tècnics titulats per a un millor control i desenvolupament de les competicions.